OB meen spioenbewerings is poging om haar te skorsThuli Madonsela. Foto: Werner Beukes/SAPA “Ek dink die motief was om my te dwing om vir ŉ ondersoek te vra en dan sodoende vir die president ŉ rede te gee om my te skors hangende die ondersoek,” het Madonsela aan die radiokanaal gesê. Volgens Madonsela het die Staatsveiligheidsagentskap (SSA) verkeerd opgetree deur te sê hy sal ondersoek instel “bloot omdat iemand die bewerings gemaak het”. Sy het gesê die ondersoek is ŉ poging om haar kantoor te ondermyn. “Ons kyk na dinge en as daar nie iets is waarmee ons kan werk nie, dan gaan ons nie daarmee voort nie.” Die SSA het verlede week aangekondig dat hy bewerings van spioenasie teen Madonsela, Julius Malema, Lindiwe Mazibuko en Joseph Mathunjwa ondersoek. Brian Dube, woordvoerder van die SSA, het gesê die bewerings teen die vier het die SSA gelei na ’n WordPress-webjoernaal genaamd africainteligenceleaks.wordpress.com. Madonsela het intussen gesê die mense wat die bewerings gemaak het, moet eerder ondersoek word aangesien “jy regtig nie ŉ vuurpylwetenskaplike hoef te wees om te sien dat die manewales ŉ poging is om mense te belaster nie”.